				|

		52014PC0193

			Prijedlog ODLUKE VIJEĆA o stajalištu koje treba zastupati u ime Europske unije u okviru Zajedničkog odbora, osnovanog Regionalnom konvencijom o paneuromediteranskim povlaštenim pravilima o podrijetlu, u pogledu donošenja njegova poslovnika /* COM/2014/0193 final - 2014/0105 (NLE) */

			   	OBRAZLOŽENJE
1.           KONTEKST PRIJEDLOGA
Regionalnom konvencijom o paneuromediteranskim
povlaštenim pravilima o podrijetlu[1]
(dalje u tekstu „Konvencija”) predviđene su odredbe o podrijetlu robe
kojom se trguje na temelju relevantnih sporazuma sklopljenih između
ugovornih stranaka.
Člankom 3. Konvencije osnovan je
Zajednički odbor u kojem svaka ugovorna stranka ima svojeg predstavnika i
koji donosi vlastiti poslovnik. Člankom 3. Odluke Vijeća
2013/94/EU[2]
predviđeno je da EU u Zajedničkom odboru predstavlja Komisija.
Stajalište EU-a u okviru Zajedničkog
odbora u pogledu donošenja njegova poslovnika trebalo bi odrediti Vijeće.
2.           REZULTATI SAVJETOVANJA SA
ZAINTERESIRANIM STRANAMA I OCJENE UTJECAJA
Države članice obaviještene su o nacrtu
poslovnika na sastanku Odbora za Carinski zakonik, odjela za podrijetlo, koji
je održan 15. i 16. srpnja 2013. Savjetovanje s ugovornim strankama Konvencije
provedeno je na sastancima paneuromediteranske radne skupine 30. i 31.
listopada 2012. te 14. i 15. svibnja 2013., a završna neslužbena rasprava o
nacrtu poslovnika provedena je na prvom sastanku Zajedničkog odbora
Konvencije 29. listopada 2013.
3.           PRAVNI ELEMENTI PRIJEDLOGA
Pravna osnova Odluke Vijeća jest
članak 207. stavak 4. prvi podstavak u vezi s člankom 218.
stavkom 9. Ugovora o funkcioniranju Europske unije.
Prijedlog je u isključivoj nadležnosti
Unije. Načelo supsidijarnosti stoga se ne primjenjuje.
Predloženi instrument: Odluka Vijeća
2014/0105 (NLE)
Prijedlog
ODLUKE VIJEĆA
o stajalištu koje treba zastupati u ime Europske
unije u okviru Zajedničkog odbora, osnovanog Regionalnom konvencijom o
paneuromediteranskim povlaštenim pravilima o podrijetlu, u pogledu donošenja
njegova poslovnika
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 207. stavak 4. prvi podstavak, u
vezi s člankom 218. stavkom 9.,
uzimajući u obzir Regionalnu konvenciju o
paneuromediteranskim povlaštenim pravilima o podrijetlu[3],
uzimajući u obzir prijedlog Europske
komisije,
budući da:
(1)       Regionalna konvencija o
paneuromediteranskim povlaštenim pravilima o podrijetlu („Konvencija”) stupila
je na snagu 1. prosinca 2012.
(2)       Člankom 3.
stavkom 1. Konvencije osnovan je Zajednički odbor u kojem svaka
ugovorna stranka ima svojeg predstavnika i koji donosi vlastiti poslovnik.
(3)       Člankom 3. Odluke
Vijeća 2013/94/EU[4]
predviđeno je da EU u Zajedničkom odboru predstavlja Komisija.
(4)       U skladu s
člankom 3. stavkom 4. Konvencije Zajednički odbor donosi
svoj poslovnik.
(5)       Stajalište Unije u okviru
Zajedničkog odbora trebalo bi biti da podrži donošenje poslovnika,
DONIJELA JE OVU ODLUKU:
Članak 1.
Stajalište koje treba zastupati u ime Europske
unije u okviru Zajedničkog odbora Regionalne konvencije o
paneuromediteranskim povlaštenim pravilima o podrijetlu u pogledu donošenja
njegova poslovnika temelji se na nacrtu poslovnika priloženom ovoj Odluci.
Predstavnici Unije u Zajedničkom odboru
mogu prihvatiti manje izmjene nacrta Odluke bez dodatne odluke Vijeća.
Članak 2.
Nakon donošenja odluka Zajedničkog odbora
objavljuje se u Službenom listu Europske unije.
Članak 3.
Ova Odluka
stupa na snagu na dan donošenja.
Sastavljeno u Bruxellesu,
                                                                       Za
Vijeće
                                                                       Predsjednik
[1]               SL L 54, 26.2.2013., str. 4.
[2]               SL L 54, 26.2.2013., str. 3.
[3]               SL L 54, 26.2.2013., str. 4.
[4]               Odluka Vijeća 2013/94/EU od 26. ožujka 2012. o
potpisivanju Regionalne konvencije o paneuromediteranskim povlaštenim pravilima
o podrijetlu (SL L 54, 26.2.2013., str. 3.).
nacrt
Odluka br. 1/2014 Zajedničkog odbora Regionalne konvencije o
paneuromediteranskim povlaštenim pravilima o podrijetlu
od
o donošenju poslovnika
ZAJEDNIČKI
ODBOR,
uzimajući u
obzir Regionalnu konvenciju o paneuromediteranskim povlaštenim pravilima o
podrijetlu, a posebno njezin članak 3.,
budući da:
(1)        Regionalna konvencija o paneuromediteranskim povlaštenim
pravilima o podrijetlu („Konvencija”) stupila je na snagu 1. prosinca 2012.
(2)        Člankom 3. stavkom 1. Konvencije osnovan je
Zajednički odbor u kojem svaka ugovorna stranka ima svojeg predstavnika.
(3)        U skladu s člankom 3. stavkom 4. Konvencije
Zajednički odbor donosi svoj poslovnik.
DONIO JE OVU
ODLUKU:
Jedini članak
Ovime se donosi poslovnik Zajedničkog
odbora Regionalne konvencije o paneuromediteranskim povlaštenim pravilima o
podrijetlu, kako je utvrđen u Prilogu I. ovoj Odluci.
Sastavljeno
u Bruxellesu
                                                                       Za
Zajednički odbor
                                                                       Predsjednik
Prilog
Poslovnik Zajedničkog odbora
osnovanog Regionalnom konvencijom o paneuromediteranskim povlaštenim pravilima
o podrijetlu
Članak 1.
Sastav
1.         Zajednički
odbor (dalje u tekstu „Odbor”) sastoji se od predstavnika:
–
ugovornih stranaka iz članka 1.
stavka 3. Regionalne konvencije o paneuromediteranskim povlaštenim
pravilima o podrijetlu (dalje u tekstu „Konvencija”) za koje je Konvencija
stupila na snagu, i
–
ugovornih stranaka koje su učinkovito
pristupile Konvenciji u skladu s člankom 5. stavkom 6.
Konvencije,
dalje u tekstu
„ugovorne stranke za koje je Konvencija stupila na snagu”.
Ugovorne stranke
za koje je Konvencija stupila na snagu imaju pravo glasa. Svaka ugovorna
stranka ima jedan glas.
2.         Ugovorne
stranke iz članka 1. stavka 3. Konvencije za koje Konvencija još
nije stupila na snagu i treće zemlje koje je Odbor pozvao da pristupe
Konvenciji u skladu s člankom 5. stavkom 9. imaju status
promatrača u Odboru.
Te ugovorne
stranke, dalje u tekstu „ugovorne stranke sa statusom promatrača”, nemaju
pravo glasa. Mogu, međutim, aktivno sudjelovati u raspravama Odbora i
podnositi prijedloge.
3.         Tajništva
Europskog udruženja slobodne trgovine (EFTA), Sporazuma iz Agadira i
Srednjoeuropskog sporazuma o slobodnoj trgovini (CEFTA) također imaju
status promatrača u Odboru.
U slučaju
potrebe i ako se ni jedna ugovorna stranka tome ne protivi, Odbor može na ad-hoc
osnovi odlučiti pozvati dodatne promatrače.
Promatrači
iz prvog i drugog podstavka nemaju pravo glasa, ali mogu aktivno sudjelovati u
raspravama Odbora i podnositi prijedloge.
4.         Prije
svakog sastanka Odbora članovi Odbora iz stavaka 1. do 3. (dalje u tekstu
„članovi Odbora”) obavješćuju tajništvo pisanim putem o sastavu svog
izaslanstva. Broj izaslanika je u pravilu ograničen na tri izaslanika po
izaslanstvu. Sve promjene u sastavu dostavljaju se tajništvu u pisanom obliku
najkasnije sedam kalendarskih dana prije sastanka.
Članak 2.
Predsjedanje
Odborom predsjeda
predstavnik Europske komisije (dalje u tekstu „Komisija”).
Članak 3.
Tajništvo
Komisija djeluje
kao tajništvo Odbora i, ako je to potrebno, pododborâ i radnih skupina
osnovanih u skladu s člankom 13.
Članak 4.
Korespondencija
1.         Korespondencija u vezi s Odborom
dostavlja se Komisiji i naslovljuje na predsjednika Odbora, u načelu
elektroničkim putem.
2.         Članovima
Odbora korespondenciju dostavlja tajništvo, u načelu elektroničkim
putem.
Članak 5.
Sastanci
1.         Sastanke
Odbora saziva predsjednik na vlastitu inicijativu ili na zahtjev bilo koje
ugovorne stranke.
2.         Sastanci
se održavaju u Bruxellesu ili na nekom drugom mjestu, ako se ni jedna ugovorna
stranka tome ne protivi.
3.         Predsjednik
čini sve što je u njegovoj moći kako bi se izbjeglo sazivanje
sastanaka tijekom službenih praznika bilo koje ugovorne stranke. Ugovorne
stranke koje to žele u tu svrhu tajništvo obavješćuju do kraja svake
kalendarske godine o datumima svojih službenih praznika tijekom sljedeće godine.
4.         Pozivi
na sastanak šalju se svim članovima Odbora najmanje mjesec dana prije
sastanka.
5.         Sastanci
nisu javni, osim ako Odbor odluči drukčije.
Članak 6.
Dnevni red
1.         Predsjednik
sastavlja okvirni dnevni red za svaki sastanak.
2.         Privremeni
dnevni red šalje se svim članovima Odbora u načelu najkasnije mjesec
dana prije sastanka.
3.         Dodatne
stavke mogu se kao glavne točke uključiti u dnevni red ako se dostave
predsjedniku najkasnije 15 kalendarskih dana prije sastanka. Dodatne stavke
mogu biti uključene u privremeni dnevni red kao „razno” ako se to zatraži
prije usvajanja dnevnog reda.
4.         Dnevni
red Odbor donosi na početku svakog sastanka, ako se ni jedna ugovorna
stranka tome ne protiv.
Članak 7.
Zapisnik
1.         Zapisnik
sa svakog sastanka sastavlja se na odgovornost predsjednika. U zapisniku se
navode preporuke i zaključci Odbora u pogledu svake točke dnevnog
reda, a prilozi zapisniku sadržavaju dokumente podnesene na sastanku i popis
sudionika.
2.         Predsjednik
dostavlja zapisnik članovima Odbora bez odgode i najkasnije mjesec dana
nakon sastanka.
Moguće primjedbe povezane s nacrtom zapisnika članovi Odbora
dostavljaju predsjedniku u pisanom obliku najkasnije mjesec dana nakon što im
je poslan. U slučaju neslaganja o pitanju raspravlja Odbor. Ako se neslaganje
nastavi, odgovarajuće primjedbe prilažu se završnom zapisniku.
Članak 8.
Provedba i rješavanje sporova
1.         Ugovorne
stranke za koje je Konvencija stupila na snagu razmjenjivat će informacije
o iskustvima i problemima na koje su naišle u provedbi i primjeni Konvencije.
2.         U
skladu s člankom 33. Dodatka 1. Konvenciji Odbor traži
zajednički prihvatljivo rješenje za sporove povezane s tumačenjem
načela Konvencije.
Članak 9.
Provođenje Konvencije
1.         Ugovorne
stranke za koje je Konvencija stupila na snagu obavješćuju Odbor o
međusobno sklopljenim sporazumima o slobodnoj trgovini koji se odnose na
Konvenciju i obavješćuju tajništvo o datumu početka primjene
Konvencije u vezi s tim sporazumima o slobodnoj trgovini.
Tajništvo će
poduzeti potrebne korake za objavljivanje obavijesti o ispunjenju zahtjeva za
primjenu kumulacije u Službenom listu Europske unije.
2.         Ugovorne
stranke za koje je Konvencija stupila na snagu obavješćuju Odbor o svim
izmjenama sporazuma o slobodnoj trgovini između ugovornih stranaka koje
mogu utjecati na uvjete za primjenu dijagonalne kumulacije.
Članak 10.
Pristupanje novih ugovornih
stranaka
1.         Odbor
razmatra pisane zahtjeve za pristup trećih zemalja koje podnosi depozitar,
u pravilu na sastanku nakon primitka određenog zahtjeva.
2.         Odbor
razmatra je li potrebno predvidjeti prijelazna rješenja do sklapanja sporazuma
o slobodnoj trgovini između ugovorne stranke koja pristupa i drugih
ugovornih stranaka, posebno kako bi se izbjegla nesigurnost u pogledu
kumulacija s ugovornom strankom koja pristupa.
Članak 11.
Izmjene poslovnika i konvencije
1.         Poslovnik
Odbora može se preispitati na zahtjev bilo koje ugovorne stranke za koju je
Konvencija stupila na snagu.
2.         Ako
dotične ugovorne stranke izmijene posebnu odredbu sadržanu u Dodatku II.
Konvenciji ili ako dvije ugovorne stranke donesu takvu posebnu odredbu,
tajništvu dostavljaju odgovarajuću izmjenu.
3.         Tajništvo
depozitaru i ugovornim strankama priopćuje izmjene Konvencije,
uključujući njezine dodatke, koje je Odbor prihvatio.
Članak 12.
Odluke i preporuke
1.         Odluke
i preporuke donose se glasovanjem ugovornih stranaka za koje je Konvencija
stupila na snagu, koje su prisutne ili zastupljene na sastanku Odbora. Kvorum
čini barem 2/3 ugovornih stranaka za koje je Konvencija stupila na snagu.
Suzdržani glasovi
ne sprečavaju Odbor u donošenju akata za koje je potrebna jednoglasnost.
Ugovorna stranka
za koju je Konvencija stupila na snagu može predstavljati najviše još jednu
ugovornu stranku za koju je Konvencija stupila na snagu. Ugovorna stranka koju
predstavlja druga ugovorna stranka o tome prije sastanka pisanim putem
obavješćuje predsjednika.
Ugovorne stranke
za koje je Konvencija stupila na snagu u najvećoj mogućoj mjeri
uzimaju u obzir mišljenja ugovornih stranaka koje imaju status promatrača.
2.         Odluke
i preporuke Odbora sadržavaju broj, datum donošenja i naslov koji se odnosi na
njihov sadržaj.
3.         Svaka
ugovorna stranka odluke i preporuke koji je donio Odbor može objaviti na svojem
službenom jeziku (jezicima) i u službenom listu (listovima) te u skladu sa
svojim unutarnjim pravilima.
4.         Ako je
pitanje hitno i ne može se sazvati sastanak, Odbor može pisanim postupkom
donositi odluke ili izraditi preporuke, ako se s time slažu ugovorne stranke za
koje je Konvencija stupila na snagu. Stavak 1. primjenjuje se na takav pisani
postupak.
Konkretno,
predsjednik može pisanim postupkom dobiti odobrenje Odbora ako je riječ o
nacrtu odluke ili preporuke o kojem se već raspravljalo na sastanku
Odbora.
U tom
slučaju predsjednik prosljeđuje prijedlog nacrta odluke ili preporuke
radi odobrenja, navodeći rok za iznošenje primjedbi i stavova u skladu s
hitnosti predmeta.
Ugovorne stranke
za koje je Konvencija stupila na snagu u određenom roku izvješćuju
tajništvo o tome podržavaju li ili ne donošenje relevantne odluke ili
preporuke. Smatra se da se svaka ugovorna stranka za koju je Konvencija stupila
na snagu koja ne ospori nacrt odluke ili preporuke prije isteka tog roka
prešutno složila s predloženim nacrtom odluke ili preporuke.
Predsjednik
obavješćuje ugovorne stranke o ishodu pisanog postupka bez odgode, a
najkasnije 14 kalendarskih dana nakon isteka roka.
Članak 13.
Pododbori i radne skupine
1.         Pododbor
ili radna skupina koja je osnovana u skladu s člankom 3.
stavkom 5. Konvencije može davati preporuke, pripremati odluke i provoditi
sve druge zadaće koje im je dodijelio Odbor.
2.         Pododbori
i radne skupine Odbor izvješćuju redovito, a najmanje mjesec dana prije
svakog sastanka Odbora.
3.         Ugovorne
stranke sa statusom promatrača i promatrači kako je navedeno u
članku 1. stavku 3. mogu imati predstavnike s istim statusom
promatrača u bilo kojem pododboru ili radnoj skupini.
Članak 14.
Službeni jezik
1.         Radni
su jezici Odbora engleski i francuski.
2.         Nacrti
odluka koji se podnose Odboru sastavljaju se na engleskom i francuskom jeziku.
Članak 15.
Stupanje na snagu
Ovaj poslovnik
stupa na snagu na dan donošenja.


				|

		52014PC0596

			Prijedlog ODLUKE VIJEĆA o određivanju određenih posljedičnih i prijelaznih aranžmana o prestanku sudjelovanja Ujedinjene Kraljevine Velike Britanije i Sjeverne Irske u određenim aktima Unije u području policijske suradnje i pravosudne suradnje u kaznenim stvarima donesenima prije stupanja na snagu Ugovora iz Lisabona /* COM/2014/0596 final - 2014/0278 (NLE) */

			   	OBRAZLOŽENJE
1.           KONTEKST PRIJEDLOGA
Člankom 9. Protokola (br. 36) o prijelaznim
odredbama priloženog Ugovoru o Europskoj uniji (UEU), Ugovoru o funkcioniranju
Europske unije (UFEU) i Ugovoru o Europskoj zajednici za atomsku energiju
potvrđuje se da se pravni učinci akata Unije donesenih na temelju
Ugovora o Europskoj uniji prije stupanja na snagu Ugovora iz Lisabona
zadržavaju dok se ne stave izvan snage, ponište ili izmijene.
Člankom 10. stavkom 1. Protokola (br. 36)
propisuje se da su, kao prijelazna mjera i u odnosu na akte Unije u
području policijske suradnje i pravosudne suradnje u kaznenim stvarima
koji su doneseni prije stupanja na snagu tog Ugovora, ovlasti institucija na
dan stupanja na snagu Ugovora iz Lisabona 1. prosinca 2009. sljedeće:
ovlasti Komisije na temelju članka 258. UFEU-a ne primjenjuju se, a
ovlasti Suda na temelju glave VI. UEU-a, u inačici koja je bila na snazi
prije stupanja na snagu Ugovora iz Lisabona, ostaju iste, uključujući
slučajeve kad su prihvaćene na temelju članka 35. stavka 2.
navedenog UEU-a.
Člankom 10. stavkom 3. Protokola
(br. 36) propisuje se da prijelazna mjera navedena u članku 10.
stavku 1. prestaje proizvoditi učinak pet godina nakon stupanja na
snagu Ugovora iz Lisabona, dakle 1. prosinca 2014.
Člankom 10. stavkom 4. prvim
podstavkom Protokola (br. 36) propisuje se da Ujedinjena Kraljevina može
najkasnije šest mjeseci prije isteka prijelaznog razdoblja iz
članka 10. stavka 3. obavijestiti Vijeće da, s obzirom na
akte iz članka 10. stavka 1., ne prihvaća ovlasti
institucija iz članka 10. stavka 1., kako je utvrđeno
Ugovorima. Ako Ujedinjena Kraljevina uputi takvu obavijest, svi akti iz
članka 10. stavka 1. prestaju se na nju primjenjivati od dana isteka
prijelaznog razdoblja iz članka 10. stavka 3., odnosno od 1. prosinca
2014.
Ujedinjena Kraljevina dostavila je 24. srpnja
2013. obavijest navedenu u članku 10. stavku 4. prvom podstavku Protokola
(br. 36).
Člankom 10. stavkom 4. drugim podstavkom
Protokola (br. 36) propisuje se da Vijeće, odlučujući
kvalificiranom većinom na prijedlog Komisije, određuje potrebne
posljedične i prijelazne aranžmane. Ujedinjena Kraljevina ne sudjeluje u
donošenju te odluke.
Člankom 10. stavkom 4. trećim
podstavkom Protokola (br. 36) propisuje se da Vijeće, odlučujući
kvalificiranom većinom na prijedlog Komisije, može donijeti i odluku da
Ujedinjena Kraljevina snosi izravne financijske posljedice koje, ako postoje,
nužno i neizbježno nastaju kao rezultat prestanka njezina sudjelovanja u tim
aktima. U tom je pogledu danas Vijeću podnesen prijedlog.[1]
Člankom 10. stavkom 5. Protokola
(br. 36) propisuje se da Ujedinjena Kraljevina može, u bilo kojem kasnijem
trenutku, obavijestiti Vijeće o svojoj želji da sudjeluje u aktima koji su
se na nju prestali primjenjivati na temelju članka 10. stavka 4.
prvog podstavka.
Očekuje se da će Ujedinjena Kraljevina
obavijestiti o svojoj želji sudjelovanja u 35 akata nekadašnjeg trećeg
stupa pravne stečevine koja se na nju prestaju primjenjivati 1. prosinca
2014. Prekid u provedbi i primjeni tih akata treba izbjegavati. Stoga treba
osigurati da se ti akti i dalje primjenjuju na Ujedinjenu Kraljevinu tijekom
ograničenog prijelaznog razdoblja dok odluke Vijeća i Komisije o
odobravanju sudjelovanja Ujedinjene Kraljevine ne stupe na snagu.
Ujedinjena Kraljevina izjavila je da
trenutačno ne namjerava obavijestiti Vijeće o svojoj želji da
sudjeluje u Odluci Vijeća 2008/615/PUP od 23. lipnja 2008. o
produbljivanju prekogranične suradnje, posebno u suzbijanju terorizma i
prekograničnog kriminala,[2]
u Odluci Vijeća 2008/616/PUP od 23. lipnja 2008. o provedbi Odluke
Vijeća 2008/615/PUP o produbljivanju prekogranične suradnje, posebno
u suzbijanju terorizma i prekograničnog kriminala[3] te u Okvirnoj odluci
Vijeća 2009/905/PUP od 30. studenoga 2009. o akreditaciji pružatelja
forenzičkih usluga koji obavljaju laboratorijske aktivnosti[4] (dalje u tekstu
„Prümske odluke”).
Na temelju obavijesti od 24. srpnja 2013. i zbog
izostanka obavijesti o želji za sudjelovanjem Prümske odluke prestaju se
primjenjivati na Ujedinjenu Kraljevinu od 1. prosinca 2014.
Posljedica neprimjenjivanja Prümskih odluka na
Ujedinjenu Kraljevinu od 1. prosinca 2014. jest činjenica da Ujedinjena
Kraljevina u svrhu provedbe zakona ne može pristupiti otiscima prstiju
sadržanima u bazi podataka Eurodac. Razlog tome naveden je u
članku 20. i u uvodnoj izjavi 32. Uredbe (EU) br. 603/2013.[5] To ne utječe na
primjenu ostatka Uredbe (EU) br. 603/2013 na Ujedinjenu Kraljevinu.
S obzirom na praktičnu i operativnu važnost
Prümskih odluka za Uniju u području javne sigurnosti, a posebno provedbe
zakona te sprečavanja, otkrivanja i istrage kaznenih djela, dogovoreno je
sljedeće: Ujedinjena Kraljevina provest će cjelovitu ekonomsku i
funkcionalnu studiju kako bi ocijenila koristi i praktične prednosti svojeg
ponovnog uključivanja u Prümske odluke te mjere potrebne da to učini,
a rezultate će objaviti do 30. rujna 2015. To će učiniti u
bliskoj suradnji s operativnim partnerima u Ujedinjenoj Kraljevini, svim
ostalim državama članicama, Komisijom, Europolom i Eurojustom. Ako rezultati
ekonomske i funkcionalne studije budu pozitivni, Ujedinjena Kraljevina
odlučit će do 31. prosinca 2015. hoće li u roku od sljedeća
četiri tjedna obavijestiti o svojoj želji za sudjelovanjem u Prümskim
odlukama, u skladu s člankom 10. stavkom 5. Protokola
(br. 36). Ujedinjena Kraljevina naznačila je da je prije takve odluke
potrebno potvrdno glasovanje u njezinu parlamentu.
Nepoštovanje tih dogovora te moguće
nesudjelovanje Ujedinjene Kraljevine u Prümskim odlukama trebalo bi imati
financijske posljedice. U tom je pogledu danas Vijeću podnesen prijedlog.[6]
2.           PRAVNI ELEMENTI PRIJEDLOGA
 Sažetak predloženih mjera Prijedlogom se propisuju posljedični i prijelazni aranžmani u smislu članka 10. stavka 4. drugog podstavka Protokola (br. 36).
 Pravna osnova Članak 10. stavak 4. drugi podstavak Protokola (br. 36).
 Načelo supsidijarnosti Na temelju članka 10. stavka 4. drugog podstavka Protokola (br. 36) samo je Vijeće ovlašteno donijeti posljedične i prijelazne aranžmane. Načelo supsidijarnosti stoga se ne primjenjuje.
 Načelo proporcionalnosti Prijedlog je u skladu s načelom proporcionalnosti.
 Izbor instrumenta
 Predloženi instrument: Odluka Vijeća.
 Člankom 10. stavkom 4. drugim podstavkom Protokola (br. 36) propisuje se da Vijeće, odlučujući kvalificiranom većinom na prijedlog Komisije, „određuje potrebne posljedične i prijelazne aranžmane”. Stoga je odluka pravilan oblik akta kojim se provodi ova odredba primarnog prava.
3.           UTJECAJ NA PRORAČUN
Prijedlog nema utjecaj na proračun Europske
unije.
2014/0278 (NLE)
Prijedlog
ODLUKE VIJEĆA
o određivanju određenih
posljedičnih i prijelaznih aranžmana o prestanku sudjelovanja Ujedinjene
Kraljevine Velike Britanije i Sjeverne Irske u određenim aktima Unije u
području policijske suradnje i pravosudne suradnje u kaznenim stvarima
donesenima prije stupanja na snagu Ugovora iz Lisabona
VIJEĆE EUROPSKE UNIJE,
uzimajući u obzir Protokol
o prijelaznim odredbama, a posebno njegov članak 10. stavak 4.
drugi podstavak,
uzimajući u obzir
prijedlog Europske komisije,
budući da:
(1)       U skladu s Protokolom (br.
36) o prijelaznim odredbama priloženom Ugovoru o Europskoj uniji, Ugovoru o
funkcioniranju Europske unije i Ugovoru o osnivanju Europske zajednice za
atomsku energiju, Ujedinjena Kraljevina imala je mogućnost najkasnije do
31. svibnja 2014. Vijeće obavijestiti o tome da ne prihvaća ovlasti
Komisije i Suda uvedene Ugovorom iz Lisabona u odnosu na akte Unije u
području policijske suradnje i pravosudne suradnje u kaznenim stvarima
koji su doneseni prije stupanja na snagu Ugovora iz Lisabona.
(2)       Dopisom predsjedniku
Vijeća od 24. srpnja 2013. Ujedinjena Kraljevina obavijestila je da ne
prihvaća ovlasti Komisije i Suda uvedene Ugovorom iz Lisabona u
području policijske suradnje i pravosudne suradnje. Stoga se predmetni
akti u području policijske suradnje i pravosudne suradnje u kaznenim
stvarima prestaju primjenjivati na Ujedinjenu Kraljevinu 1. prosinca 2014.
(3)       Ujedinjena Kraljevina može
obavijestiti o svojoj želji sudjelovanja u aktima koji su se na nju prestali
primjenjivati.
(4)       Dopisom predsjedniku
Vijeća i predsjedniku Komisije od [... 2014.] Ujedinjena Kraljevina
obavijestila je o svojoj želji da sudjeluje u određenim aktima.
(5)       U skladu s
člankom 10. stavkom 4. drugim podstavkom Protokola (br. 36)
Vijeće bi na prijedlog Komisije trebalo odrediti potrebne posljedične
i prijelazne aranžmane. Vijeće također može, na temelju trećeg
podstavka iste odredbe, odrediti da Ujedinjena Kraljevina snosi financijske
posljedice koje nužno i neizbježno nastaju kao rezultat prestanka njezina
sudjelovanja u tim aktima.
(6)       Poremećaje u provedbi i
primjeni akata kojima se Ujedinjena Kraljevina želi ponovno priključiti
treba izbjegavati. Stoga treba osigurati da se ti akti i dalje primjenjuju na
Ujedinjenu Kraljevinu tijekom ograničenog prijelaznog razdoblja dok odluke
Vijeća i Komisije o odobravanju sudjelovanja Ujedinjene Kraljevine ne
stupe na snagu.
(7)       Budući da Ujedinjena
Kraljevina nije obavijestila Vijeće o svojoj želji da sudjeluje u odlukama
Vijeća 2008/615/PUP[7]
i 2008/616/PUP[8]
te Okvirnoj odluci Vijeća 2009/905/PUP[9],
zajednički nazvane Prümske odluke, one će prestati
primjenjivati na Ujedinjenu Kraljevinu od 1. prosinca 2014. Kao posljedica
prestanka primjene tih akata i dok se ponovno u njih ne uključi,
Ujedinjenoj Kraljevini bit će spriječen pristup u svrhu provedbe
zakona bazi podataka Eurodac, uspostavljenoj Uredbom (EU) br. 603/2013
Europskog parlamenta i Vijeća.[10]
(8)       Međutim, s obzirom na
praktičnu i operativnu važnost odluka 2008/615/PUP, 2008/616/PUP i Okvirne
odluke 2009/905/PUP za Uniju u području javne sigurnosti, a posebno
provedbe zakona te sprečavanja, otkrivanja i istrage kaznenih djela,
Ujedinjena Kraljevina u bliskoj suradnji s operativnim partnerima u Ujedinjenoj
Kraljevini, svim ostalim državama članicama, Komisijom, Europolom i
Eurojustom provest će cjelovitu ekonomsku i funkcionalnu studiju kako bi
ocijenila koristi i praktične prednosti svojeg ponovnog uključivanja
u Prümske odluke te mjere potrebne da to učini, a rezultate će
objaviti do 30. rujna 2015.
(9)     Ako
rezultati ekonomske i funkcionalne studije budu pozitivni, Ujedinjena
Kraljevina odlučit će do 31. prosinca 2015. hoće li u roku od
sljedeća četiri tjedna o svojoj želji za sudjelovanjem u Prümskim
odlukama, u skladu s člankom 10. stavkom 5. Protokola (br. 36).
Ujedinjena Kraljevina naznačila je da je prije takve odluke potrebno
potvrdno glasovanje u njezinu parlamentu.
(10)   Pravila
o financijskim posljedicama koje nastaju kao rezultat prestanka sudjelovanja
Ujedinjene Kraljevine u Prümskim odlukama propisuju se Odlukom Vijeća [...].
(11)   U
skladu s člankom 10. stavkom 4. drugim podstavkom Protokola (br.
36) o prijelaznim odredbama Ujedinjena Kraljevina ne sudjeluje u donošenju ove
Odluke, ali je ona obvezuje,
DONIJELA JE OVU ODLUKU:
Članak 1.
Akti koji su navedeni u Prilogu ovoj Odluci i dalje
se primjenjuju na Ujedinjenu Kraljevinu do 7. prosinca 2014.
Članak 2.
1.           Najkasnije 10 dana od
stupanja na snagu ove Odluke Ujedinjena Kraljevina počinje provoditi
cjelovitu ekonomsku i funkcionalnu studiju kako bi ocijenila koristi i praktične
prednosti svojeg ponovnog uključivanja u odluke 2008/615/PUP, 2008/616/PUP
i Okvirne odluke 2009/905/PUP te mjere potrebne da to učini.
To će učiniti u bliskoj suradnji s
operativnim partnerima u Ujedinjenoj Kraljevini, svim ostalim državama
članicama, Komisijom, Europolom i Eurojustom.
2.           Ujedinjena Kraljevina
objavljuje rezultate ekonomske i funkcionalne studije najkasnije do 30. rujna
2015.
3.           Ako rezultati ekonomske i
funkcionalne studije budu pozitivni, Ujedinjena Kraljevina odlučit će
do 31. prosinca 2015. hoće li obavijestiti Vijeće o svojoj želji za
sudjelovanjem u Prümskim odlukama, u skladu s člankom 10.
stavkom 5. Protokola (br. 36) o prijelaznim odredbama. Obavijest se izdaje
u roku od četiri tjedna od 31. prosinca 2015.
Članak 3.
Dok se odlukom
ne potvrdi sudjelovanje Ujedinjene Kraljevine u odlukama 2008/615/PUP,
2008/616/PUP i Okvirnoj odluci 2009/905/PUP, bit će joj spriječen
pristup u svrhu provedbe zakona bazi podataka Eurodac, uspostavljenoj Uredbom
(EU) br. 603/2013.
Članak 4.
Ako Ujedinjena Kraljevina ne obavijesti o
svojoj želji za sudjelovanjem u odlukama 2008/615/PUP, 2008/616/PUP i Okvirnoj
odluci 2009/905/PUP u roku od četiri tjedna od 31. prosinca 2015.,
Komisija podnosi izvješće Europskom parlamentu i Vijeću o
učincima nesudjelovanja Ujedinjene Kraljevine u Prümskim odlukama.
Članak 5.
Ova Odluka stupa
na snagu 30. studenoga 2014.
Sastavljeno u Bruxellesu
                                                                       Za
Vijeće
                                                                       Predsjednik
[1]               [umetnuti upućivanje na drugi prijedlog istog
datuma]
[2]               SL L 210, 6.8.2008., str. 1.
[3]               SL L 210, 6.8.2008., str. 12.
[4]               SL L 322, 9.12.2009., str. 14.
[5]               Uredba (EU) br. 603/2013 Europskog parlamenta i
Vijeća od 26. lipnja 2013. o uspostavi sustava „Eurodac” za usporedbu
otisaka prstiju za učinkovitu primjenu Uredbe (EU) br. 604/2013 o
uvođenju kriterija i mehanizama za utvrđivanje države članice
odgovorne za razmatranje molbe za međunarodnu zaštitu koju je u jednoj od
država članica podnio državljanin treće zemlje ili osoba bez
državljanstva i o zahtjevima za usporedbu s podacima iz Eurodaca tijela za
provedbu zakona država članica i Europola za potrebe provedbe zakona i o
izmjeni Uredbe (EU) br. 1077/2011 o osnivanju Europske agencije za operativno
upravljanje opsežnim informacijskim sustavima u području slobode,
sigurnosti i pravde (SL L 180, 29.6.2013., str. 1.).
[6]               Vidi bilješku 1.
[7]               Odluka Vijeća 2008/615/PUP od 23. lipnja 2008.
o produbljivanju prekogranične suradnje, posebno u suzbijanju terorizma i
prekograničnog kriminala (SL L 210, 6.8.2008., str. 1).
[8]               Odluka Vijeća 2008/616/PUP od 23. lipnja 2008.
o provedbi Odluke 2008/615/PUP o produblj ivanju prekogranične suradnje,
posebno u suzbijanju terorizma i prekograničnog kriminala (SL L 210,
6.8.2008., str. 12).
[9]               Okvirna odluka Vijeća 2009/905/PUP od
30. studenoga 2009. o akreditaciji pružatelja forenzičkih usluga koji
obavljaju laboratorijske aktivnosti ( SL L 322, 9.12.2009., str. 14.).
[10]             Uredba (EU) br. 603/2013 Europskog parlamenta i
Vijeća od 26. lipnja 2013. o uspostavi sustava „Eurodac” za usporedbu
otisaka prstiju za učinkovitu primjenu Uredbe (EU) br. 604/2013 o
uvođenju kriterija i mehanizama za utvrđivanje države članice
odgovorne za razmatranje molbe za međunarodnu zaštitu koju je u jednoj od
država članica podnio državljanin treće zemlje ili osoba bez državljanstva
i o zahtjevima za usporedbu s podacima iz Eurodaca tijela za provedbu zakona
država članica i Europola za potrebe provedbe zakona i o izmjeni Uredbe
(EU) br. 1077/2011 o osnivanju Europske agencije za operativno upravljanje
opsežnim informacijskim sustavima u području slobode, sigurnosti i pravde
(SL L 180, 29.6.2013., str. 1.).
PRILOG

Prijedlogu odluke Vijeća
o određivanju određenih
posljedičnih i prijelaznih aranžmana o prestanku sudjelovanja Ujedinjene
Kraljevine Velike Britanije i Sjeverne Irske u određenim aktima Unije u
području policijske suradnje i pravosudne suradnje u kaznenim stvarima
donesenima prije stupanja na snagu Ugovora iz Lisabona
 Godina || Naziv
 1990. || Konvencija o provedbi Schengenskog sporazuma iz 1985.: članak 39. ako ta odredba nije zamijenjena Okvirnom odlukom Vijeća 2006/960/PUP, članci 40., 42. i 43. (u mjeri u kojoj se odnose na članak 40.), članak 44., članak 46. članak 47. (osim stavka 2. točke (c) i stavka 4.), članak 54., članak 55., članak 56., članak 57., članak 58., članci 59. do 69. (u mjeri u kojoj je to potrebno u odnosu na pridružene države EFTA-e), članak 71., članak 72., članak 126., članak 127., članak 128., članak 129., članak 130. i Završni akt – Izjava br. 3 (koja se odnosi na članak 71. stavak 2.)
 1997. || Zajednička akcija 97/827/PUP od 5. prosinca 1997. o uspostavljanju mehanizma za ocjenjivanje primjene i provedbe na nacionalnoj razini međunarodnih obveza u borbi protiv organiziranog kriminala
 1997. || Akt Vijeća od 18. prosinca 1997. o izradi Konvencije o uzajamnoj pomoći i suradnji između carinskih uprava, poznata kao „Napuljska konvencija II”
 1998. || Zajednička akcija 98/700/PUP od 3. prosinca 1998. o osnivanju Europskog sustava slikovnog arhiviranja (FADO)
 2000. || Odluka Vijeća 200/375/PUP o suzbijanju dječje pornografije na internetu
 2000. || Odluka Vijeća 2000/586/PUP od 28. rujna 2000. o utvrđivanju postupka za izmjenu članka 40. stavaka 4. i 5., članka 41. stavka 7. i članka 65. stavka 2. Konvencije o provedbi Schengenskog sporazuma od 14. lipnja 1985. o postupnom ukidanju provjera na zajedničkim granicama
 2000. || Odluka Vijeća 2000/641/PUP od 17. listopada 2000. o osnivanju tajništva za zajednička nadzorna tijela za zaštitu podataka, osnovana Konvencijom o osnivanju Europskog policijskog ureda (Konvencija o Europolu), Konvencijom o uporabi informacijske tehnologije u carinske svrhe i Konvencijom o provedbi Schengenskog sporazuma o postupnom ukidanju provjera na zajedničkim granicama (Schengenska konvencija)
 2000. || Odluka Vijeća 2000/642/PUP od 17. listopada 2000. o uređenju suradnje između financijsko-obavještajnih jedinica država članica vezano uz razmjenu informacija
 2002. || Odluka Vijeća 2002/187/PUP od 28. veljače 2002. kojom se osniva Eurojust s ciljem jačanja borbe protiv teških kaznenih djela
 2002. || Odluka Vijeća 2002/348/PUP od 25. travnja 2002. o sigurnosti na nogometnim utakmicama s međunarodnim elementom
 2002. || Okvirna odluka Vijeća 2002/465/PUP od 13. lipnja 2002. o zajedničkim istražnim timovima
 2002. || Okvirna odluka Vijeća 2002/584/PUP od 13. lipnja 2002. o Europskom uhidbenom nalogu i postupcima predaje između država članica
 2003. || Odluka Vijeća 2003/659/PUP od 18. lipnja 2003. o izmjeni Odluke Vijeća 2002/187/PUP kojom se osniva Eurojust s ciljem jačanja borbe protiv teških kaznenih djela
 2003. || Odluka Vijeća 2003/725/PUP od 2. listopada 2003. o izmjenama odredaba članka 40. stavaka 1. i 7. Konvencije o provedbi Schengenskog sporazuma od 14. lipnja 1985. o postupnom ukidanju provjera na zajedničkim granicama
 2005. || Okvirna odluka Vijeća 2005/214/PUP od 24. veljače 2005. o primjeni načela uzajamnog priznavanja novčanih kazni
 2006. || Okvirna odluka Vijeća 2006/783/PUP od 6. listopada 2006. o primjeni načela međusobnog priznavanja naloga za oduzimanje
 2006. || Okvirna odluka Vijeća 2006/960/JHA od 18. prosinca 2006. o pojednostavnjenju razmjene informacija i obavještajnih podataka među tijelima kaznenog progona država članica Europske unije, poznata kao „Švedska inicijativa”
 2007. || Odluka Komisije 2007/171/EZ od 16. ožujka 2007. o utvrđivanju zahtjeva mreže za Schengenski informacijski sustav II.
 2007. || Odluka Vijeća 2007/412/PUP od 12. lipnja 2007. o izmjeni Odluke 2002/348/PUP o sigurnosti na nogometnim utakmicama s međunarodnim elementom
 2007. || Odluka Vijeća 2007/533/PUP od 12. lipnja 2007. o osnivanju, radu i korištenju druge generacije Schengenskog informacijskog sustava (SIS II)
 2007. || Odluka Vijeća 2007/845/PUP od 6. prosinca 2007. o suradnji među uredima za oduzimanje imovinske koristi država članica u području praćenja i utvrđivanja imovinske koristi ostvarene kaznenim djelom ili druge imovine povezane s kaznenim djelom
 2008. || Okvirna odluka Vijeća 2008/977/PUP od 27.studenoga 2008. o zaštiti osobnih podataka koji se obrađuju u okviru policijske i pravosudne suradnje u kaznenim stvarima,
 2008. || Odluka Vijeća 2009/426/PUP od 16. prosinca 2009. o jačanju Eurojusta i izmjeni Odluke 2002/187/PUP o osnivanju Eurojusta s ciljem jačanja borbe protiv teških kaznenih djela
 2008. || Okvirna odluka Vijeća 2008/675/PUP od 24. srpnja 2008. o poštivanju presuda među državama članicama Europske unije u novom kaznenom postupku
 2008. || Okvirna odluka Vijeća 2008/909/PUP od 27. studenog 2008. o primjeni načela uzajamnog priznavanja presuda u kaznenim predmetima kojima se izriču kazne zatvora ili mjere koje uključuju oduzimanje slobode s ciljem njihova izvršenja u Europskoj Uniji („transfer zatvorenika”)
 2008. || Odluka Vijeća 2008/976/PUP od 16. prosinca 2008. o Europskoj pravosudnoj mreži
 2009. || Okvirna odluka Vijeća 2009/299/PUP od 26. veljače 2009. o izmjeni Okvirnih odluka 2002/584/PUP, 2005/214/PUP, 2006/783/PUP, 2008/909/PUP i 2008/947/PUP radi jačanja postupovnih prava osoba i promicanja primjene načela uzajamnog priznavanja odluka donesenih povodom suđenja u odsutnosti
 2009. || Okvirna odluka Vijeća 2009/315/PUP od 26. veljače 2009. o organizaciji i sadržaju razmjene podataka iz kaznene evidencije između država članica
 2009. || Odluka Vijeća 2009/316/PUP od 6. travnja 2009. o uspostavi Europskog informacijskog sustava kaznene evidencije (ECRIS) na temelju članka 11. Okvirne odluke 2009/315/PUP
 2009. || Odluka Vijeća 2009/371/PUP o osnivanju Europskog policijskog ureda (Europol)
 2009. || Okvirna odluka Vijeća 2009/829/PUP od 23. listopada 2009. o primjeni načela uzajamnog priznavanja odluka o mjerama nadzora među državama članicama Europske unije kao alternative privremenom pritvoru
 2009. || Odluka Vijeća 2009/917/JHA od 30. studenoga 2009. o uporabi informacijske tehnologije u carinske svrhe
 2009. || Odluka Vijeća 2009/934/PUP od 30. studenoga 2009. o donošenju provedbenih pravila kojima se uređuju odnosi Europola s partnerima, uključujući razmjenu osobnih podataka i klasificiranih informacija
 2009. || Odluka Vijeća 2009/936/PUP od 30. studenoga 2009. o donošenju provedbenih pravila za analitičke radne datoteke Europola
 2009. || Odluka Vijeća 2009/968/PUP od 30. studenoga 2009. o donošenju pravila o tajnosti informacija Europola


				|

		52013PC0693

			Prijedlog ODLUKE VIJEĆA o stajalištu koje Unija treba zauzeti u Upravnom odboru Gospodarskog povjerenstva Ujedinjenih naroda za Europu u pogledu nacrta Pravilnika o jedinstvenim odredbama o homologaciji uređaja za kontrolu emisije za naknadnu ugradnju (Retrofit Emission Control Device – REC) za teška vozila, traktore za poljoprivredu i šumarstvo te izvancestovne pokretne strojeve opremljene motorima s kompresijskim paljenjem /* COM/2013/0693 final - 2013/0333 (NLE) */

			   	OBRAZLOŽENJE
1.           KONTEKST PRIJEDLOGA
·
Osnova i ciljevi prijedloga
Gospodarsko povjerenstvo Ujedinjenih naroda za
Europu (UNECE) na međunarodnoj razni razvija usklađene zahtjeve
kojima se nastoji ukloniti tehničke prepreke trgovini motornim vozilima i
sustavima koji se koriste za ta motorna vozila između ugovornih strana
Revidiranog sporazuma iz 1958. i osigurati da ta vozila i sustavi pružaju
visoku razinu sigurnosti i zaštite okoliša.
UNECE je nedavno dovršio nacrt Pravilnika o
jedinstvenim odredbama o homologaciji uređaja za kontrolu emisije za
naknadnu ugradnju (Retrofit Emission Control Device – REC) za teška vozila,
traktore za poljoprivredu i šumarstvo te izvancestovne pokretne strojeve
opremljene motorima s kompresijskim paljenjem. Nacrtom Pravilnika nastoji se
uspostaviti skup zahtjeva za homologaciju tih uređaja, čime se
osigurava prihvatljiva razina ekološke učinkovitosti i pravilan rad
tijekom njihova vijeka trajanja.
Ovim se prijedlogom želi definirati stajalište
Unije u pogledu nacrta Pravilnika UNECE-a o homologaciji REC-a i tako
omogućiti Uniji, koju predstavlja Komisija, da glasa u korist tog nacrta.
·
Opći kontekst
Tehnički zahtjevi za homologaciju opreme
za naknadnu ugradnju namijenjene smanjenju emisija trenutačno su
utvrđeni na nacionalnoj razini. Donošenjem nacrta Pravilnika UNECE‑a
o homologaciji REC-a čini se važan korak naprijed u pogledu tržišnog
usklađivanja i uklanjanja mogućih trgovinskih prepreka u pogledu
opreme REC jer države članice EU-a mogu iskoristiti taj tekst kao
referencu pri sastavljanju svojih nacionalnih zakona.
Stoga je predviđeno da Unija glasa za
nacrt Pravilnika UNECE-a o jedinstvenim odredbama o homologaciji REC-a kako bi
se utvrdili opći usklađeni zahtjevi na međunarodnoj razini koji
će olakšati međunarodnu trgovinu. Europska će trgovačka
društva tako moći slijediti jedan skup zahtjeva priznatih u cijelom
svijetu, tj. u zemljama ugovornim stranama Revidiranog sporazuma UNECE-a iz
1958.
·
Postojeće odredbe u području
prijedloga
Tehnički zahtjevi u području
prijedloga trenutačno su utvrđeni na nacionalnoj razini tako da
propisi još ne postoje ni razini EU-a ni na razini UNECE-a.
·
Sukladnost s drugim politikama i ciljevima Unije
Prijedlog je u skladu s ciljevima Uredbe (EZ)
br. 595/2009 o homologaciji tipa motornih vozila i motora s obzirom na emisije
iz teških vozila (Euro VI) i Direktive 97/68/EZ o usklađivanju
zakonodavstava država članica u odnosu na mjere protiv emisije plinovitih
i krutih onečišćujućih tvari iz motora s unutarnjim izgaranjem koji
se ugrađuju u izvancestovne pokretne strojeve te je stoga u skladu s
ciljem EU-a ostvarivanja visoke razine zaštite okoliša na cijelom području
Unije.
2.           REZULTATI SAVJETOVANJA SA
ZAINTERESIRANIM STRANAMA I OCJENE UTJECAJA
 ·                         Savjetovanje zainteresiranih strana
 Tijekom izrade prijedloga Europska komisija sudjelovala je u neformalnoj skupini UNECE-a o REC-u u kojoj su se susreli predstavnici dionika i država članica. Isto tako, tijekom sastavljanja dokumenta o ključnim aspektima teksta raspravljalo se 10. srpnja 2012. na sastanku tehničkog odbora za motorna vozila. ·                         Procjena učinka Odredbe o uređajima za kontrolu emisije za naknadnu ugradnju mogu se smatrati dopunom zakonodavstvu o emisijama UNECE-a i EU-a u vezi s homologacijom tipa teških motora i vozila (Euro VI) i izvancestovnih pokretnih strojeva. Za teške motore i vozila provedena je procjena učinka pri čemu je procijenjeno nekoliko opcija politika. Za izvancestovne pokretne strojeve procjena učinka trenutačno je u izradi te se stoga smatra da za donošenje Pravilnika UNECE-a nije potrebna posebna procjena učinka.
3.           PRAVNI ELEMENTI PRIJEDLOGA
·
Sažetak predloženog djelovanja
Prijedlog će omogućiti Uniji, koju
predstavlja Komisija, da glasa u korist nacrta Pravilnika UNECE-a o
jedinstvenim odredbama o homologaciji uređaja za kontrolu emisije za
naknadnu ugradnju (Retrofit Emission Control Device – REC) za teška vozila,
traktore za poljoprivredu i šumarstvo te izvancestovne pokretne strojeve
opremljene motorima s kompresijskim paljenjem.
·
Pravna osnova
Uzimajući u obzir predmet i sadržaj
Odluke Vijeća, pravnu osnovu čine članak 114. i članak 218.
stavak 9. UFEU-a. Pri donošenju Odluke Vijeća primjenjuje se postupak iz
članka 4. stavka 2. Odluke Vijeća 97/836/EZ.
·
Načelo supsidijarnosti
Direktivom 2008/50/EZ utvrđeni su ciljevi
kvalitete zraka s obzirom na različite onečišćujuće tvari,
a državama članicama prepušta se odlučivanje o točnim mjerama
koje je potrebno poduzeti radi poštovanja spomenutih ciljeva. U tom smislu,
uređaji za kontrolu emisije za naknadnu ugradnju mogu imati ključnu
ulogu, budući da se pitanje njihove ugradnje u vozila koja su već
stavljena na tržište često rješava na nacionalnoj razini kao dio nužnih
mjera za poboljšanje kvalitete zraka.
S obzirom na opisani kontekst i u skladu s
načelom supsidijarnosti, primjereno je da EU glasa u korist Pravilnika
UNECE-a o homologaciji REC-a, poštujući pritom sposobnost država
članica da odluče treba li Pravilnik primjenjivati na nacionalnoj
razini, u svrhu obavezne homologacije tipa opreme REC, ili u druge svrhe.
Međutim, i bez utjecaja na sposobnost država članica da odlučuju
unutar svoje nadležnosti, osnovna pravila Sporazuma iz 1958. primjenjuju se na
cijeli EU pa tako i na sve države članice.
Zato je prijedlog u skladu s načelom
supsidijarnosti.
·
Načelo proporcionalnosti
Prijedlog je u skladu s načelom
proporcionalnosti jer ne zahtijeva izlaženje iz okvira nužnog da bi se
ostvarili ciljevi osiguranja pravilnog funkcioniranja unutarnjeg tržišta, a
pritom pruža i visoku razinu zaštite okoliša.
·
Izbor instrumenata
Predloženi instrument: Odluka Vijeća.
Odluka Vijeća smatra se primjerenim
instrumentom jer je u skladu sa zahtjevima članka 218. stavka 9. UFEU-a.
4.           UTJECAJ NA PRORAČUN
Prijedlog ne utječe na proračun
Unije.
2013/0333 (NLE)
Prijedlog
ODLUKE VIJEĆA
o stajalištu koje Unija treba zauzeti u
Upravnom odboru Gospodarskog povjerenstva Ujedinjenih naroda za Europu u
pogledu nacrta Pravilnika o jedinstvenim odredbama o homologaciji uređaja
za kontrolu emisije za naknadnu ugradnju (Retrofit Emission Control Device –
REC) za teška vozila, traktore za poljoprivredu i šumarstvo te izvancestovne
pokretne strojeve opremljene motorima s kompresijskim paljenjem
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 114., u vezi s člankom 218.
stavkom 9.,
uzimajući u obzir prijedlog Europske
komisije,
budući da:
(1)       Unija je Odlukom Vijeća
97/836/EZ[1]
pristupila Sporazumu Gospodarskog povjerenstva Ujedinjenih naroda za Europu o
donošenju jedinstvenih tehničkih propisa za cestovna vozila, opremu i
dijelove koje je moguće ugraditi u i/ili koristiti na cestovnim vozilima i
uvjetima uzajamnog priznavanja homologacija dodijeljenih na temelju takvih
propisa („Revidirani sporazum iz 1958.”)
(2)       Standardiziranim zahtjevima
nacrta Pravilnika UNECE-a o jedinstvenim odredbama o homologaciji uređaja
za kontrolu emisije za naknadnu ugradnju (Retrofit Emission Control Device –
REC) za teška vozila, traktore za poljoprivredu i šumarstvo te izvancestovne
pokretne strojeve opremljene motorima s kompresijskim paljenjem[2] nastoje se ukloniti
tehničke prepreke trgovini uređajima REC između ugovornih strana
Revidiranog sporazuma iz 1958. i osigurati da ti sustavi pružaju visoku razinu
učinkovitosti i zaštite okoliša.
(3)       Primjereno je odrediti
stajalište koje je potrebno zauzeti u ime Unije u Upravnom odboru Revidiranog
sporazuma iz 1958. u pogledu donošenja tog nacrta Pravilnika UNECE-a.
DONIJELO JE OVU ODLUKU :
Jedini članak
Stajalište koje Unija, koju predstavlja
Komisija, treba zauzeti u Upravnom odboru Revidiranog sporazuma iz 1958. je da
glasa za nacrt Pravilnika UNECE-a o jedinstvenim odredbama o homologaciji
uređaja za kontrolu emisije za naknadnu ugradnju (Retrofit Emission
Control Device – REC) za teška vozila, traktore za poljoprivredu i šumarstvo te
izvancestovne pokretne strojeve opremljene motorima s kompresijskim paljenjem,
u skladu sa sadržajem dokumenta ECE TRANS/WP.29/2013/119.
Sastavljeno u Bruxellesu
                                                                       Za
Vijeće
[1]               SL L 346, 17.12.1997., str. 78.
[2]               Dokument UNECE-a ECE TRANS/WP.29/GRPE/2013/6.


				|

		52014PC0348

			Prijedlog ODLUKE EUROPSKOG PARLAMENTA I VIJEĆA o aktivaciji Fonda solidarnosti Europske unije /* COM/2014/0348 final - 2014/ () */

			   	OBRAZLOŽENJE
Uredbom Vijeća (EU, EURATOM) br.
1311/2013 od 2. prosinca 2013. kojom se uspostavlja višegodišnji
financijski okvir za razdoblje 2014. – 2020.[1], a posebno njezinim
člankom 10. omogućuje se aktivacija Fonda solidarnosti Europske unije
do godišnje gornje granice od 500 milijuna EUR (u cijenama iz 2011.),
iznad gornjih granica relevantnih naslova financijskog okvira.
U točki 11. Međuinstitucionalnog
sporazuma od 2. prosinca 2013. između Europskog parlamenta, Vijeća i
Komisije o proračunskoj disciplini, suradnji u proračunskim pitanjima
i dobrom financijskom upravljanju[2]
utvrđuju se modaliteti za aktivaciju Fonda.
Uvjeti prihvatljivosti detaljno su navedeni u
Uredbi Europskog parlamenta i Vijeća o izmjeni Uredbe Vijeća (EZ)
br. 2012/2002[3],
u kojoj se predviđa da se za isplatu predujmova u proračun
uključi iznos do najviše 50 000 000 EUR u odobrenim
sredstvima za plaćanje i za preuzimanje obveza.
Komisija će te iznose uključiti u
nacrt proračuna za 2015.

Prijedlog
ODLUKE EUROPSKOG PARLAMENTA I VIJEĆA
o aktivaciji Fonda solidarnosti Europske
unije
EUROPSKI PARLAMENT I
VIJEĆE EUROPSKE UNIJE,
Uzimajući u obzir Uredbu Europskog
parlamenta i Vijeća, kojom se izmjenjuje Uredba Vijeća (EZ) br.
2012/2002 od 11. studenoga 2002. o osnivanju Fonda solidarnosti Europske unije[4], a posebno njezin
članak 4.a stavak 4.,
Uzimajući u obzir Međuinstitucionalni
sporazum od 2. prosinca 2013. između Europskog parlamenta, Vijeća i
Komisije o proračunskoj disciplini, suradnji u proračunskim pitanjima
i dobrom financijskom upravljanju[5],
a posebno njegovu točku 11.,
uzimajući u obzir prijedlog Europske
komisije,
budući da:
(1)
Europska unija osnovala je Fond solidarnosti
Europske unije („Fond”) kako bi pokazala solidarnost prema stanovništvu iz
regija pogođenih katastrofama.
(2)
Člankom 10. Uredbe (EU, EURATOM) br. 1311/2013
omogućuje se aktivacija Fonda do godišnje gornje granice od 500 milijuna
EUR (u cijenama iz 2011.).
(3)
Člankom 4.a stavkom 4. izmijenjene Uredbe (EZ)
br. 2012/2002 predviđa se da se iznos od 50 000 000 EUR stavi na
raspolaganje za isplatu predujmova putem odobrenih sredstava u općem
proračunu Unije.
DONIJELI SU OVU ODLUKU:
Članak 1.
U okviru općeg proračuna Europske
unije za financijsku godinu 2015. aktivira se Fond solidarnosti Europske unije
i osigurava se iznos od 50 000 000 EUR u odobrenim sredstvima za
plaćanje i odobrenim sredstvima za preuzete obveze.
Članak 2.
Ova se Odluka objavljuje u Službenom listu
Europske unije.
Sastavljeno u Bruxellesu,
Za Europski parlament                                  Za
Vijeće
Predsjednik                                                    Predsjednik
[1]               SL L 347, 20.12.2013., str. 884.
[2]               SL C 373, 20.12.2013., str. 1.
[3]               SL L XXX.
[4]               SL L XXX.
[5]               SL C 373, 20.12.2013., str. 1.


				|

		52015PC0108

			Prijedlog ODLUKE VIJEĆA o sklapanju Sporazuma između Europske unije i Nezavisne Države Samoe o ukidanju viza za kratkotrajni boravak /* COM/2015/0108 final - 2015/0056 (NLE) */

			   	OBRAZLOŽENJE
1.           POLITIČKI I PRAVNI
KONTEKST
U Uredbi
Vijeća (EZ) br. 539/2001[1]
navode se treće zemlje čiji državljani moraju imati vizu pri prelasku
vanjskih granica država članica i zemlje čiji su državljani izuzeti
od tog zahtjeva. Uredba (EZ) br. 539/2001 primjenjuje se u svim državama
članicama, osim Irske i Ujedinjene Kraljevine.
Uredbom (EU)
br. 509/2014 Europskog parlamenta i Vijeća[2] izmijenjena je Uredba
(EZ) br. 539/2001 tako što je 19 zemalja prebačeno u Prilog II. u
kojem se navodi popis trećih zemalja čiji su državljani izuzeti od
obveze posjedovanja vize. Tih su 19 zemalja sljedeće: Dominika, Grenada,
Kiribati, Kolumbija, Maršalovi Otoci, Mikronezija, Nauru, Palau, Peru, Sveta
Lucija, Sveti Vincent i Grenadini, Samoa, Salomonovi Otoci, Timor-Leste, Tonga,
Trinidad i Tobago, Tuvalu, Ujedinjeni Arapski Emirati i Vanuatu. Uz
upućivanja na svaku od tih zemalja u Prilogu II. navedena je sljedeća
bilješka: „izuzeće od obveze posjedovanja vize primjenjuje se od dana
stupanja na snagu sporazuma o izuzeću od obveze posjedovanja vize koji se
treba sklopiti s Europskom unijom”.
Uredba (EU)
br. 509/2014 donesena je 20. svibnja 2014. te je stupila na snagu 9.
lipnja 2014. U srpnju 2014. Komisija je dostavila Vijeću preporuku da je
ovlasti za početak pregovora o sporazumima o ukidanju viza sa svakom od
sljedećih 17 zemalja: Dominikom, Grenadom, Kiribatima, Maršalovim Otocima,
Mikronezijom, Nauruom, Palauom, Svetom Lucijom, Svetim Vincentom i Grenadinima,
Samoom, Salomonovim Otocima, Timor-Lesteom, Tongom, Trinidadom i Tobagom,
Tuvaluom, Ujedinjenim Arapskim Emiratima i Vanuatuom[3]. Vijeće je 9.
listopada 2014. dostavilo pregovaračke smjernice Komisiji.
U skladu s uvodnom
izjavom 5. Uredbe (EU) br. 509/2014 i zajedničkom izjavom izdanom u
trenutku donošenja, na Kolumbiju i Peru primjenjuje se poseban postupak kojim
se zahtijeva daljnje ocjenjivanje njihova ispunjavanja odgovarajućih
kriterija, prije nego što Komisija može dostaviti Vijeću preporuke za
odluke o odobrenju otvaranja pregovora o sporazumima o ukidanju viza s tim
dvjema zemljama. Stoga one nisu uključene u navedenu preporuku
Vijeću.
Pregovori o
sporazumu o ukidanju viza sa Samoom započeli su 19. studenoga 2014. u
Bruxellesu. Tijekom tog sastanka mogao se revidirati cijeli tekst nacrta i
postignut je dogovor o svim njegovim aspektima. Nakon nekoliko naknadnih
neformalnih razgovora, glavni su pregovarači parafirali sporazum 15.
prosinca 2014.
Države članice obaviještene su tijekom
sastanaka Radne skupine za vize u okviru Vijeća koji su održani 21. studenoga
2014.
Sa strane Unije, pravna je osnova sporazuma
članak 77. stavak 2. točka (a) Ugovora o funkcioniranju Europske
unije (UFEU), u vezi s njegovim člankom 218.
[...] potpisao/la
je Sporazum dana [...] u ime Europske unije. U skladu s člankom 218. stavkom
6. drugim podstavkom točkom (a) UFEU-a, Europski parlament dao je svoju
suglasnost za sklapanje Sporazuma dana [...].
2.           ISHOD PREGOVORA
Komisija smatra da
su ciljevi koje je Vijeće postavilo u svojim pregovaračkim
smjernicama postignuti i da je nacrt sporazuma o ukidanju viza prihvatljiv za
Uniju.
Njegov
konačan sadržaj može se sažeti kako slijedi:
Svrha
Sporazumom se građanima Europske unije i
državljanima Samoe omogućava boravak bez vize na državnom području
druge ugovorne stranke od najviše 90 dana u bilo kojem razdoblju od 180 dana.
Kako bi se osiguralo jednako postupanje prema
svim građanima EU-a, u sporazum je uključena odredba prema kojoj
Samoa može suspendirati primjenu sporazuma ili ga otkazati samo u odnosu na sve
države članice Europske unije te da i Unija može suspendirati primjenu
sporazuma ili ga otkazati samo u odnosu na sve države članice.
Posebni položaj
Ujedinjene Kraljevine i Irske prikazan je u preambuli.
Područje primjene
Ukidanjem viza obuhvaćene su sve
kategorije osoba (nositelji obične, diplomatske, službene i posebne
putovnice) čija svrha putovanja ne uključuje obavljanje plaćene
aktivnosti. Svaka država članica i Samoa mogu za tu kategoriju uvesti
obvezu posjedovanja vize za državljane druge stranke u skladu s primjenjivim pravom
Unije ili nacionalnim pravom. Kako bi se osigurala usklađena provedba,
sporazumu je priložena zajednička izjava o tumačenju kategorije osoba
koje putuju u svrhu obavljanja plaćene aktivnosti.
Trajanje boravka
Sporazumom se građanima Europske unije i državljanima
Samoe omogućava boravak bez vize na državnom području druge ugovorne
stranke od najviše 90 dana u bilo kojem razdoblju od 180 dana. Zajednička
izjava o tumačenju tog razdoblja od 90 dana priložena je sporazumu.
Sporazumom se uzima u obzir položaj država
članica koje još ne primjenjuju u cijelosti schengensku pravnu
stečevinu. Sve dok nisu dio schengenskog prostora bez unutarnjih granica,
ukidanjem viza državljani Samoe stječu pravo boravka od 90 dana u bilo
kojem razdoblju od 180 dana na državnom području svake od tih država
članica (Bugarske, Hrvatske, Cipra i Rumunjske), neovisno o razdoblju
izračunatom za cijeli schengenski prostor.
Teritorijalna primjena
Sporazum sadržava odredbe o njegovoj
teritorijalnoj primjeni: u slučaju Francuske i Nizozemske, ukidanjem viza
državljani Samoe imali bi pravo na boravak samo na europskim područjima
tih država članica.
Izjave
Sporazumu su
priložene i druge zajedničke izjave:
– o potpunom
širenju informacija o sadržaju i posljedicama sporazuma o ukidanju viza i
povezanim pitanjima, kao što su uvjeti ulaska, i
– o pridruživanju
Norveške, Islanda, Švicarske i Lihtenštajna provedbi, primjeni i razvoju
schengenske pravne stečevine.
3.           ZAKLJUČCI
Imajući na umu navedene rezultate, Komisija
predlaže Vijeću da, nakon što dobije suglasnost Europskog parlamenta,
odobri Sporazum između Europske unije i Samoe o ukidanju viza za
kratkotrajni boravak.
2015/0056 (NLE)
Prijedlog
ODLUKE VIJEĆA
o sklapanju Sporazuma između Europske
unije i Nezavisne Države Samoe o ukidanju viza za kratkotrajni boravak
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 77. stavak 2. točku (a), u
vezi s člankom 218. stavkom 6. drugim podstavkom točkom (a),
uzimajući u obzir prijedlog Europske
komisije,
uzimajući u obzir suglasnost Europskog
parlamenta,
budući da:
(1)       Komisija je u ime Europske
unije pregovarala o Sporazumu s Nezavisnom Državom Samoom (dalje u tekstu
„Samoa”) o ukidanju viza za kratkotrajni boravak (dalje u tekstu „Sporazum”).
(2)       Sporazum je potpisan, u ime
Europske unije, dana …….2015. i privremeno se primjenjuje od tog datuma,
podložno njegovu mogućem sklapanju na kasniji datum, u skladu s
Odlukom……../……/EU Vijeća od [………….].
(3)       Sporazum bi trebalo odobriti.
(4)       Sporazumom se osniva
Zajednički odbor za upravljanje Sporazumom, koji donosi svoj poslovnik.
Primjereno je osigurati pojednostavnjeni postupak za utvrđivanje
stajališta Unije u ovom slučaju.
(5)       U skladu s Protokolom o
stajalištu Ujedinjene Kraljevine i Irske s obzirom na područje slobode,
sigurnosti i pravde i Protokolom o schengenskoj pravnoj stečevini
uključenoj u okvir Europske unije, koji su priloženi Ugovoru o Europskoj
uniji i Ugovoru o funkcioniranju Europske unije, te potvrđujući da se
odredbe Sporazuma ne primjenjuju na Ujedinjenu Kraljevinu i Irsku,
ODLUČILO JE:
Članak 1.
Sporazum između Europske unije i Samoe o
ukidanju viza za kratkotrajni boravak odobrava se u ime Unije.
Članak 2.
Predsjednik Vijeća dostavlja obavijest
predviđenu člankom 8. stavkom 1. Sporazuma[4].
Članak 3.
Komisija, uz pomoć stručnjaka iz
država članica, predstavlja Uniju u Zajedničkom odboru
stručnjaka koji je uspostavljen člankom 6. Sporazuma.
Članak 4.
Stajalište Unije u Zajedničkom odboru
stručnjaka u pogledu donošenja poslovnika, kako se zahtijeva člankom
6. stavkom 4. Sporazuma, utvrđuje Komisija nakon savjetovanja s posebnim
odborom koji imenuje Vijeće.
Članak 5.
Ova Odluka stupa na snagu na dan donošenja.
Sastavljeno u Bruxellesu
                                                                       Za
Vijeće
                                                                       Predsjednik
[1]               Uredba Vijeća (EZ) br. 539/2001 od 15. ožujka
2001. o popisu trećih zemalja čiji državljani moraju imati vizu pri
prelasku vanjskih granica i zemalja čiji su državljani izuzeti od tog
zahtjeva, SL L 81, 21.3.2001., str. 1.
[2]               Uredba (EU) br. 509/2014 Europskog parlamenta i
Vijeća od 15. svibnja 2014. o izmjeni Uredbe Vijeća (EZ)
br. 539/2001 o popisu trećih zemalja čiji državljani moraju
imati vizu pri prelasku vanjskih granica i zemalja čiji su državljani
izuzeti od tog zahtjeva, SL L 149, 20.5.2014., str. 67.
[3]               COM (2014) 467, 17.7.2014.
[4]               Glavno tajništvo Vijeća objavit će dan
stupanja na snagu Sporazuma u Službenom listu Europske unije.
PRILOG
Prijedlogu Odluke Vijeća
o sklapanju Sporazuma između
Europske unije i Nezavisne Države Samoe o ukidanju viza za kratkotrajni boravak
SPORAZUM
između Europske unije i Nezavisne Države Samoe o
ukidanju viza za kratkotrajni boravak
EUROPSKA UNIJA, dalje u tekstu „Unija”, i
NEZAVISNA DRŽAVA SAMOA, dalje u tekstu
„Samoa”, i zajedno s Unijom dalje u tekstu „ugovorne stranke”,
U CILJU daljnjeg razvoja prijateljskih odnosa
između ugovornih stranaka i u želji olakšanja putovanja osiguranjem ulaska
i kratkotrajnog boravka bez viza za svoje građane,
UZIMAJUĆI U OBZIR Uredbu (EU)
br. 509/2014 Europskog parlamenta i Vijeća od 15. svibnja 2014. o
izmjeni Uredbe Vijeća (EZ) br. 539/2001 o popisu trećih zemalja
čiji državljani moraju imati vizu pri prelasku vanjskih granica i zemalja
čiji su državljani izuzeti od tog zahtjeva, među ostalim,
premještanjem 19 trećih zemalja, uključujući Samou, na popis
trećih zemalja čiji su državljani izuzeti od obveze posjedovanja vize
za kratkotrajni boravak u državama članicama Europske unije (EU),
IMAJUĆI NA UMU da se u članku 1.
Uredbe (EU) br. 509/2014 navodi da se za tih 19 zemalja izuzeće od
obveze posjedovanja vize primjenjuje od dana stupanja na snagu sporazuma o
izuzeću od obveze posjedovanja vize koji se zaključuje s Europskom
unijom,
ŽELEĆI zaštititi načelo jednakog
postupanja prema svim građanima EU-a,
UZIMAJUĆI U OBZIR da osobe koje putuju u
svrhu obavljanja plaćene aktivnosti tijekom svojeg kratkotrajnog boravka
nisu obuhvaćene ovim Sporazumom pa se stoga na tu kategoriju nastavljaju
primjenjivati odgovarajuća pravila prava Unije i nacionalni propisi država
članica te nacionalni propisi Samoe o obvezi posjedovanja vize ili o
izuzeću od te obveze i o pristupu zapošljavanju,
UZIMAJUĆI U OBZIR Protokol o stajalištu
Ujedinjene Kraljevine i Irske s obzirom na područje slobode, sigurnosti i
pravde i Protokol o schengenskoj pravnoj stečevini uključenoj u okvir
Europske unije, koji su priloženi Ugovoru o Europskoj uniji i Ugovoru o
funkcioniranju Europske unije, te potvrđujući da se odredbe ovog
Sporazuma ne primjenjuju na Ujedinjenu Kraljevinu i Irsku,
SPORAZUMJELE SU SE KAKO SLIJEDI:
Članak
1.
Svrha
Sporazumom se građanima Europske unije i
državljanima Samoe omogućava boravak bez vize na državnom području
druge ugovorne stranke od najviše 90 dana u bilo kojem razdoblju od 180 dana.
Članak
2.
Definicije
Za potrebe ovog Sporazuma:
(a) „država članica“ znači svaka
država članica Europske unije, osim Ujedinjene Kraljevine i Irske;
(b) „građanin Europske unije“ znači
državljanin države članice iz točke (a);
(c) „državljanin Samoe“ znači svaka osoba
koja ima državljanstvo Samoe;
(d) „schengenski prostor“ znači prostor
bez unutarnjih granica koji se sastoji od državnih područja država
članica iz točke (a) koje primjenjuju schengensku pravnu
stečevinu u cijelosti.
Članak
3.
Područje
primjene
1. Građani Europske unije koji imaju
valjanu običnu, diplomatsku, službenu ili posebnu putovnicu izdanu od
države članice, mogu bez vize ući na državno područje Samoe i na
njemu boraviti u razdoblju navedenom u članku 4. stavku 1.
Državljani Samoe koji imaju valjanu
običnu, diplomatsku, službenu ili posebnu putovnicu izdanu od Samoe, mogu
bez vize ući na državno područje država članica i na njemu
boraviti u razdoblju navedenom u članku 4. stavku 2.
2. Stavak 1. ne primjenjuje se na osobe koje
putuju u svrhu obavljanja plaćene aktivnosti.
Za tu kategoriju osoba svaka država
članica može zasebno uvesti obvezu posjedovanja vize za državljane Samoe
ili je može ukinuti u skladu s člankom 4. stavkom 3. Uredbe (EZ)
br. 539/2001.
Samoa može za tu kategoriju osoba donijeti
odluku o obvezi posjedovanja vize ili o njezinu ukidanju za državljane svake
države članice zasebno u skladu sa svojim nacionalnim pravom.
3. Ukidanje obveze posjedovanja vize koje je
predviđeno ovim Sporazumom primjenjuje se ne dovodeći u pitanje
propise ugovornih stranaka u vezi s uvjetima za ulazak i kratkotrajni boravak.
Države članice i Samoa zadržavaju pravo odbiti ulazak i kratkotrajni
boravak na svojim državnim područjima ako nije ispunjen jedan od tih
uvjeta ili više njih.
4. Ukidanje obveze posjedovanja vize
primjenjuje se bez obzira na vrstu prijevoza kojim se koristi za prelazak
granica ugovornih stranaka.
5. Pitanja koja nisu obuhvaćena ovim
Sporazumom uređena su pravom Unije, nacionalnim propisima država
članica i nacionalnim pravom Samoe.
Članak
4.
Trajanje
boravka
1. Građani Europske unije mogu boraviti
na državnom području Samoe najviše 90 dana u bilo kojem razdoblju od 180
dana.
2. Građani Samoe mogu boraviti na
državnom području država članica koje u cijelosti primjenjuju
schengensku pravnu stečevinu najviše 90 dana u bilo kojem razdoblju od 180
dana. To razdoblje izračunava se neovisno o trajanju boravka u državi
članici koja još ne primjenjuje u cijelosti schengensku pravnu
stečevinu.
Građani Samoe mogu boraviti najviše 90
dana u bilo kojem razdoblju od 180 dana na državnom području svake države
članice koja još ne primjenjuje u cijelosti schengensku pravnu
stečevinu, neovisno o izračunatom trajanju boravka na državnom području
država članica koje primjenjuju schengensku pravnu stečevinu u
cijelosti.
3. Ovim se Sporazumom ne utječe na
mogućnost Samoe i država članica da produlje razdoblje boravka na
više od 90 dana u skladu s nacionalnim pravom i pravom Unije.
Članak
5.
Teritorijalna
primjena
1. U pogledu Francuske Republike odredbe ovog
Sporazuma primjenjuju se samo na europsko područje Francuske Republike.
2. U pogledu Kraljevine Nizozemske odredbe
ovog Sporazuma primjenjuju se samo na europsko područje Kraljevine
Nizozemske.
Članak
6.
Zajednički
odbor za upravljanje Sporazumom
1. Ugovorne stranke osnivaju zajednički
odbor stručnjaka (dalje u tekstu „Odbor”) koji se sastoji od predstavnika
Europske unije i predstavnika Samoe. Uniju predstavlja Europska komisija.
2. Odbor, među ostalim, ima sljedeće
zadatke:
(a) nadzor provedbe ovog Sporazuma;
(b) predlaganje izmjena ili dopuna ovom
Sporazumu;
(c) rješavanje sporova koji proizlaze iz
tumačenja ili primjene odredaba ovog Sporazuma.
3. Odbor se, prema potrebi, sastaje na zahtjev
jedne ugovorne stranke.
4. Odbor donosi svoj poslovnik.
Članak
7.
Odnos
između ovog Sporazuma i postojećih bilateralnih sporazuma o ukidanju
obveze posjedovanja viza između država članica i Samoe
Ovaj Sporazum ima prednost pred odredbama
svakog bilateralnog sporazuma ili dogovora zaključenog između
pojedinih država članica i Samoe ako se njihovim odredbama uređuju
pitanja koja ulaze u područje primjene ovog Sporazuma.
Članak
8.
Završne
odredbe
1. Ugovorne stranke ratificiraju ili
odobravaju ovaj Sporazum u skladu sa svojim mjerodavnim unutarnjim postupcima i
Sporazum stupa na snagu prvog dana drugog mjeseca nakon datuma na koji su
ugovorne stranke priopćile jedna drugoj da su navedeni postupci
okončani.
2. Ovaj se Sporazum sklapa na neodređeno vrijeme,
osim ako se otkaže u skladu sa stavkom 5.
3. Ovaj se Sporazum može izmijeniti pisanim
sporazumom ugovornih stranaka. Izmjene stupaju na snagu nakon što ugovorne
stranke obavijeste jedna drugu o okončanju unutarnjih postupaka potrebnih
u tu svrhu.
4. Svaka ugovorna stranka može suspendirati
provedbu cijelog ili dijela ovog Sporazuma, posebno zbog javnog poretka,
zaštite nacionalne sigurnosti ili zaštite javnog zdravlja, nezakonite
imigracije ili ponovnog uvođenja obveze posjedovanja vize od strane neke
od ugovornih stranaka. Odluka o suspenziji priopćuje se drugoj ugovornoj
stranci najkasnije dva mjeseca prije njezina stupanja na snagu. Ugovorna
stranka koja je suspendirala primjenu ovog Sporazuma bez odgode
obavješćuje drugu ugovornu stranku o prestanku postojanja razloga za
suspenziju.
5. Svaka ugovorna stranka može otkazati ovaj
Sporazum pisanom obaviješću drugoj ugovornoj stranci. Ovaj Sporazum
prestaje važiti 90 dana od datuma takve obavijesti.
6. Samoa može suspendirati primjenu ovog
Sporazuma ili ga otkazati samo u odnosu na sve države članice.
7. Unija može suspendirati primjenu ovog
Sporazuma ili ga otkazati samo u odnosu na sve države članice.
Sastavljeno u Bruxellesu, u dva primjerka
svaki na bugarskom, češkom, danskom, engleskom, estonskom, finskom,
francuskom, grčkom, hrvatskom, latvijskom, litavskom, mađarskom,
malteškom, nizozemskom, njemačkom, poljskom, portugalskom, rumunjskom,
slovačkom, slovenskom, španjolskom, švedskom i talijanskom jeziku, pri
čemu je svaki od tih tekstova jednako vjerodostojan.
ZAJEDNIČKA IZJAVA O ISLANDU, NORVEŠKOJ,
ŠVICARSKOJ I LIHTENŠTAJNU
Ugovorne stranke primaju na znanje bliski
odnos između Europske unije i Norveške, Islanda, Švicarske i Lihtenštajna,
posebno na temelju sporazuma od 18. svibnja 1999. i 26. listopada 2004. o
pridruživanju navedenih zemalja provedbi, primjeni i razvoju schengenske pravne
stečevine.
U takvim je okolnostima poželjno da tijela
Norveške, Islanda, Švicarske i Lihtenštajna, s jedne strane, i Samoe, s druge
strane, bez odlaganja sklope bilateralne sporazume o ukidanju viza za
kratkotrajni boravak koji bi sadržavali odredbe kao u ovom Sporazumu.
ZAJEDNIČKA IZJAVA O TUMAČENJU
KATEGORIJE OSOBA KOJE PUTUJU U SVRHU OBAVLJANJA PLAĆENE AKTIVNOSTI U
SKLADU S ČLANKOM 3. STAVKOM 2. OVOG SPORAZUMA
Želeći osigurati zajedničko
tumačenje, ugovorne stranke suglasne su da, za potrebe ovog Sporazuma,
kategorija osoba koje obavljaju plaćenu aktivnost obuhvaća osobe koje
ulaze na državno područje druge ugovorne stranke u svrhu obavljanja
plaćenog zanimanja/aktivnosti kao zaposlenik ili pružatelj usluga.
Ta kategorija ne bi trebala obuhvaćati:
— poslovne osobe, tj. osobe koje putuju za
potrebe poslovanja (bez sklapanja radnog odnosa u državi druge ugovorne
stranke),
— sportaše i umjetnike koji obavljaju
aktivnost na ad hoc osnovi,
— novinare koje je uputila medijska kuća
iz njihove matične države, i
— pripravnike u poduzećima.
Provedbu ove izjave nadzire zajednički
odbor prema svojim nadležnostima u skladu s člankom 6. ovog Sporazuma, te
može predložiti izmjene ako to na temelju iskustava ugovornih stranaka smatra
potrebnim.
ZAJEDNIČKA IZJAVA O TUMAČENJU
RAZDOBLJA OD 90 DANA U BILO KOJEM RAZDOBLJU OD 180 DANA KAO ŠTO JE NAVEDENO U
ČLANKU 4. OVOG SPORAZUMA
Ugovorne stranke suglasne su da razdoblje od
najviše 90 dana u bilo kojem razdoblju od 180 dana kako je utvrđeno u
članku 4. ovog Sporazuma znači neprekidni posjet ili nekoliko
uzastopnih posjeta čije ukupno trajanje ne prelazi 90 dana u bilo kojem
razdoblju od 180 dana.
Pojam „bilo koji” podrazumijeva primjenu
pomičnog referentnog razdoblja od 180 dana, računajući
retroaktivno svaki dan boravka u posljednjem razdoblju od 180 dana, kako bi se
provjerilo poštuje li se i dalje uvjet maksimalno dozvoljenog boravka od 90
dana u bilo kojem razdoblju od 180 dana. Među ostalim, to znači da se
u slučaju odsutnosti u neprekinutom razdoblju od 90 dana dozvoljava novi
boravak u trajanju do 90 dana.
ZAJEDNIČKA IZJAVA O INFORMIRANJU
GRAĐANA O SPORAZUMU O UKIDANJU VIZA
Priznajući važnost transparentnosti za
građane Europske unije i državljane Samoe, ugovorne stranke suglasne su
osigurati potpuno širenje informacija o sadržaju i posljedicama sporazuma o
ukidanju viza i povezanim pitanjima, kao što su uvjeti ulaska.


				|

		52014PC0577

			Prijedlog ODLUKE VIJEĆA o stajalištu koje treba donijeti, u ime Europske unije, u Zajedničkom odboru EGP-a o izmjeni Protokola 31 uz Sporazum o EGP-u, o suradnji u posebnim područjima izvan područja četiriju sloboda (Program Copernicus) /* COM/2014/0577 final - 2014/0266 (NLE) */

			   	OBRAZLOŽENJE
1.           KONTEKST PRIJEDLOGA
Kako bi se osigurala potrebna pravna sigurnost
i homogenost unutarnjeg tržišta, Zajednički odbor EGP-a mora u Sporazum o
EGP-u u što kraćem roku nakon njegova donošenja uključiti cjelokupno
relevantno zakonodavstvo EU-a.
Člankom 78. Sporazuma o EGP-u
predviđeno je da ugovorne stranke ojačaju i prošire suradnju u okviru
aktivnosti Unije u područjima, među ostalim, zaštite okoliša te
istraživanja i tehnološkog razvoja.
2.           REZULTATI SAVJETOVANJA SA
ZAINTERESIRANIM STRANAMA I OCJENE UTJECAJA
Nacrtom Odluke Zajedničkog odbora EGP-a
(priložen uz predloženu Odluku Vijeća) želi se izmijeniti Protokol 31 uz
Sporazum o EGP-u o suradnji u posebnim područjima izvan područja
četiriju sloboda kako bi se proširila suradnja ugovornih stranaka u
području zaštite okoliša te istraživanja i tehnološkog razvoja.
Kako bi se suradnja ugovornih stranaka
Sporazuma o EGP-u u tom području proširila (s čime će se
početi od 1. siječnja 2014.), Uredbu (EU) br. 377/2014 Europskog
parlamenta i Vijeća od 3. travnja 2014. o uspostavi programa Copernicus i
o stavljanju izvan snage Uredbe (EU) br. 911/2010[1] potrebno je
uključiti u Sporazum o EGP-u pomoću prethodno navedene izmjene.
Treba napomenuti kako su Norveška i
Lihtenštajn odlučili da neće sudjelovati u ovom programu. Norveška
razmatra mogućnost početka sudjelovanja od 2015.
3.           PRAVNI ELEMENTI PRIJEDLOGA
Člankom 1. stavkom 3. Uredbe
Vijeća (EZ) br. 2894/94 o rješenjima za provedbu Sporazuma o EGP-u
predviđeno je da Vijeće utvrđuje stajalište o takvim odlukama
koje je potrebno donijeti u ime Unije, na prijedlog Komisije.
Komisija Vijeću na donošenje daje nacrt
Odluke Zajedničkog odbora EGP-a koji predstavlja stajalište Unije.
Komisija se nada da će ga što prije moći predstaviti Zajedničkom
odboru EGP-a.
Odluka Zajedničkog odbora EGP-a trebala
bi predstavljati i dogovor stranaka, u skladu s člankom 1. stavkom 8.
Protokola 32 uz Sporazum o EGP-u, da započnu suradnju na temelju Uredbe
(EU) br. 377/2014 od 1. siječnja 2014. čak i ako se ta Odluka
Zajedničkog odbora EGP-a donese, ili ako se o ispunjenju ustavnih zahtjeva
za tu Odluku Zajedničkog odbora EGP-a, ako postoje, obavijesti nakon 10.
srpnja 2014.
2014/0266 (NLE)
Prijedlog
ODLUKE VIJEĆA
o stajalištu koje treba donijeti, u ime
Europske unije,
u Zajedničkom odboru EGP-a o izmjeni Protokola 31 uz Sporazum o EGP-u, o
suradnji u posebnim područjima izvan područja četiriju sloboda
(Program Copernicus)
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 189. stavak 2. u vezi s
člankom 218. stavkom 9.,
uzimajući u obzir Uredbu Vijeća (EZ)
br. 2894/94 od 28. studenoga 1994. o rješenjima za provedbu Sporazuma o
Europskom gospodarskom prostoru[2],
a posebno njezin članak 1. stavak 3.,
uzimajući u obzir prijedlog Europske
komisije,
budući da:
(1)       Sporazum o Europskom
gospodarskom prostoru[3]
(„Sporazum o EGP-u”) stupio je na snagu 1. siječnja 1994.
(2)       U skladu s člankom 98.
Sporazuma o EGP-u, Zajednički odbor EGP-a može odlučiti izmijeniti,
među ostalim, Protokol 31 uz Sporazum o EGP-u („Protokol 31”).
(3)       Protokol 31 sadržava odredbe
i rješenja u vezi sa suradnjom u posebnim područjima izvan područja
četiriju sloboda.
(4)       Primjereno je proširiti
suradnju ugovornih stranaka Sporazuma o EGP-u kako bi se uključila Uredba
(EU) br. 377/2014[4].
(5)       Primjereno je da države
članice EFTA-e počnu sudjelovati u aktivnostima iz Uredbe (EU)
br. 377/2014 od 1. siječnja 2014. čak i ako se Odluka
Zajedničkog odbora EGP-a priložena ovoj Odluci donese, ili ako se o
ispunjenju ustavnih zahtjeva za tu Odluku Zajedničkog odbora EGP-a, ako
postoje, obavijesti nakon 10. srpnja 2014.
(6)       Subjekti osnovani u državama
članicama EFTA-e trebali bi imati pravo sudjelovati u aktivnostima koje
započinju prije stupanja na snagu Odluke Zajedničkog odbora EGP-a
priložene ovoj Odluci. Troškovi nastali tijekom tih aktivnosti, čija
provedba započinje nakon 1. siječnja 2014., mogu se smatrati
prihvatljivima na temelju jednakih uvjeta koji se primjenjuju na troškove
subjekata osnovanih u državama članicama EU-a pod uvjetom da Odluka
Zajedničkog odbora EGP-a stupi na snagu prije završetka dotične
aktivnosti.
(7)       Protokol 31 trebalo bi stoga
na odgovarajući način izmijeniti.
(8)       Stajalište Unije u
Zajedničkom odboru EGP-a trebalo bi se temeljiti na priloženom nacrtu
Odluke.
DONIJELO JE OVU ODLUKU:
Članak 1.
Stajalište koje treba donijeti, u ime Europske
unije, u Zajedničkom odboru EGP-a o predloženoj izmjeni Protokola 31 uz
Sporazum o EGP-u, o suradnji u posebnim područjima izvan područja
četiriju sloboda, temelji se na nacrtu Odluke Zajedničkog odbora
EGP-a priloženom ovoj Odluci.
Članak 2.
Ova Odluka stupa na snagu na dan donošenja.
Sastavljeno u Bruxellesu
                                                                       Za
Vijeće
                                                                       Predsjednik
[1]               SL L 122, 24.4.2014., str. 44.
[2]               SL L 305, 30.11.1994., str. 6.
[3]               SL L 1, 3.1.1994., str. 3.
[4]               Uredba (EU) br. 377/2014 Europskog parlamenta i
Vijeća od 3. travnja 2014. o uspostavi programa Copernicus i o stavljanju
izvan snage Uredbe (EU) br. 911/2010, SL L 122, 24.4.2014.,
str. 44.
PRILOG
ODLUKA ZAJEDNIČKOG ODBORA EGP-a br. .../2014
o
izmjeni Protokola 31 uz Sporazum o EGP-u,
o suradnji u posebnim područjima izvan područja četiriju sloboda
ZAJEDNIČKI ODBOR EGP-a,
uzimajući u obzir Sporazum o Europskom
gospodarskom prostoru („Sporazum o EGP-u”), a posebno njegove članke 86. i
98.,
budući da:
(1)
Primjereno je proširiti suradnju ugovornih stranaka
Sporazuma o EGP-u kako bi se uključila Uredba (EU) br. 377/2014
Europskog parlamenta i Vijeća od 3. travnja 2014. o uspostavi programa Copernicus
i o stavljanju izvan snage Uredbe (EU) br. 911/2010[1].
(2)
Primjereno je da države članice EFTA-e
počnu sudjelovati u aktivnostima iz Uredbe (EU) br. 377/2014 od 1.
siječnja 2014. čak i ako se ova Odluka donese, ili ako se o
ispunjenju ustavnih zahtjeva za ovu Odluku, ako postoje, obavijesti nakon 10.
srpnja 2014.
(3)
Subjekti osnovani u državama članicama EFTA-e
trebali bi imati pravo sudjelovati u aktivnostima koje započinju prije
stupanja na snagu ove Odluke. Troškovi nastali tijekom tih aktivnosti, čija
provedba započinje nakon 1. siječnja 2014., mogu se smatrati
prihvatljivima na temelju jednakih uvjeta koji se primjenjuju na troškove
subjekata osnovanih u državama članicama EU-a pod uvjetom da ova Odluka
stupi na snagu prije završetka dotične aktivnosti.
(4)
Protokol 31 uz Sporazum o EGP-u trebalo bi stoga
izmijeniti kako bi se omogućila provedba te proširene suradnje od 1.
siječnja 2014.
DONIO JE OVU ODLUKU:
Članak 1.
Nakon stavka 8.c članka 1. Protokola 31
uz Sporazum o EGP-u umeće se sljedeći stavak:
„8.d       (a)     Države članice
EFTA-e od 1. siječnja 2014. sudjeluju u aktivnostima koje mogu
proizaći iz sljedećih akata Unije:
-        32014 R
0377: Uredba (EU) br. 377/2014 Europskog parlamenta i Vijeća od
3. travnja 2014. o uspostavi programa Copernicus i o stavljanju izvan snage
Uredbe (EU) br. 911/2010 (SL L 122, 24.4.2014., str. 44.).
(b)     Države članice EFTA-e financijski
pridonose aktivnostima iz točke (a) u skladu s člankom 82. stavkom 1.
točkom (a) Sporazuma i Protokolom 32 uz Sporazum.
(c)     Troškovi nastali tijekom tih aktivnosti,
čija provedba započinje nakon 1. siječnja 2014., mogu se
smatrati prihvatljivima od početka aktivnosti na temelju sporazuma o
bespovratnim sredstvima ili predmetne odluke o bespovratnim sredstvima pod
uvjetom da Odluka Zajedničkog odbora EGP-a br. .../2014 od … stupi na
snagu prije završetka aktivnosti.
(d)     Države članice EFTA-e u potpunosti
sudjeluju u svim odborima Unije koji pomažu Europskoj komisiji u upravljanju
aktivnostima iz točke (a) te njihovu razvoju i provedbi, no nemaju pravo
glasa.
(e)     Ovaj se stavak ne primjenjuje na Norvešku
i Lihtenštajn.”
Članak 2.
Ova Odluka stupa na snagu prvog dana nakon
posljednje obavijesti u skladu s člankom 103. stavkom 1. Sporazuma o EGP-u*.
Primjenjuje se od 1. siječnja 2014.
Članak 3.
Ova se Odluka objavljuje u odjeljku o EGP-u i
u Dodatku o EGP-u Službenom listu Europske unije.
Sastavljeno u Bruxellesu
                                                                       Za
Zajednički odbor EGP-a
                                                                       Predsjednik

                                                                       Tajnici
                                                                       Zajedničkog
odbora EGP-a
[1]               SL L 122, 24.4.2014., str. 44.
*               [Ustavni zahtjevi nisu navedeni.] [Ustavni zahtjevi su
navedeni.]